George MacDonald

Slnečný chlapec a dievča noci

Preklad a úprava: Igor Čonka

Autorské práva

Rozprávky Slnečný chlapec a dievča noci napísal George MacDonald, MDCCCLXXIX; Preložil a upravil: © Igor Čonka, MMXIV; Obálka: © Druska Books, MMXIV; Obrázok na obálku: (CC) Oleh Slobodeniuk, MMXIV; Vydavateľ elektronickej knihy: © Druska Books, MMXIV. Dielo prešlo jazykovou úpravou.

Z originálu: The Day Boy and Night Girl, The Romance of Photogen and Nycteris (prvé vydanie Harper's Young People 2.12. 1879 – 6.1.1880)

Všetky práva vyhradené. Nijaká časť tejto knihy nesmie byť reprodukovaná, uchovávaná v rešeršných systémoch alebo prenášaná akýmkoľvek spôsobom vrátane elektronického, mechanického, fotografického či iného záznamu bez predchádzajúceho písomného súhlasu autora, respektíve vydavateľa.

ISBN: 978-80-89646-56-2

O autorovi

George MacDonald (10. december 1824 – 18. september 1905) bol škótskym spisovateľom, básnikom a duchovným. Je považovaný za zakladateľa žánru fantasy a svojimi dielami ovplyvnil autorov ako J. R. R.Tolkien, Mark Twain, Lewis Carrol a C. S. Lewis, ktorý ho považoval za svojho „učiteľa“ a jeho knihu Fantázie za kľúčový moment svojho života.

Medzi ďalšie MacDonaldove diela patria fantasy romány Lilith, Princezná a Goblin a Na vlnách severného vetra.

Taja

Kedysi dávno žila čarodejnica, ktorá chcela vedieť všetko. Ale čím viac toho čarodejnica vie, o to ťažšie sa naučí niečo nové. Zo všetkých vedomostí a z túžby po nich ju veľmi bolievala hlava. Čarodejnica sa volala Taja a mala v mysli vlka. Nezáležalo jej na ničom, iba na tom, aby toho vedela čo najviac. Nebola krutá od začiatku, bol to vlk, ktorý ju tomu naučil.

Bola vysoká a elegantná, mala bielu pleť, červené vlasy a čierne oči, v ktorých horel červený oheň. Bola vzpriamená a silná, ale z času na čas zoslabla a rozochvela sa. V tej chvíli si musela sadnúť so zaklonenou hlavou, ako keby vlk chcel preskočiť z jej mysle na jej chrbát.

Zornička

Čarodejnicu návštevili dve dámy. Jedna z nich patrila ku kráľovskému dvoru a jej manžel bol v cudzine, kde plnil ťažké poslanie. Druhá bola vdova, ktorej manžel nedávno zomrel, a ona potom stratila zrak. Taja ich ubytovala v rôznych častiach svojho hradu, a tak sa jedna o druhej nikdy nedozvedeli.

Hrad stál na úpätí hory, ktorá sa mierne zvažovala od údolia, v ňom tiekla rieka s kamenistým dnom a vodou, ktorá neprestajne spievala. Pri rieke končila hradná záhrada. Po stranách bola obohnaná múrmi s dvojitým cimburím spojeným úzkou cestičkou.

V rozľahlých vrchných komnatách, otočených na juh, bývala prvá z dám, lady Zornička. Cez okná mohla pozorovať záhradu. Okrem toho mala nádherný výhľad na všetky strany i na rieku. Protiľahlá strana údolia bola strmá, ale nevysoká, a tak v diaľke bolo možné vidieť zasnežené vrcholky hôr. Zornička zriedka opúšťala tieto komnaty s nádherným výhľadom. Bola obklopená množstvom hudobných nástrojov, kníh, obrazov a zaujímavostí. Okrem toho k nej často prichádzala Taja, ktorá sa tvárila veľmi milo a príjemne, a tak nebolo na nudu ani pomyslenie. Zornička jedávala chutné mäso a hydinu, pila mlieko a biele šumivé víno.

Mala zlaté, kučeravé vlasy, jemnú svetlú pleť, ale nie až takú bielu ako Taja, a jej oči boli modré ako najmodrejšie nebo. Mala jemné, ale pevné črty a jej pery nikdy neopúšťal úsmev.

Table of Contents

Slnečný chlapec a dievča noci

Autorské práva

O autorovi

Watho

Aurora